b'\n_START_ARTICLE_\nHermann K\xc3\xb6vess von K\xc3\xb6vessh\xc3\xa1za\n_START_SECTION_\nVojna karijera\n_START_PARAGRAPH_\nHermann K\xc3\xb6vess ro\xc4\x91en je 30. o\xc5\xbeujka 1854. u Temi\xc5\xa1varu. U vojsku je stupio 1865. godine kao kadet nakon \xc4\x8dega je poha\xc4\x91ao vojnu \xc5\xa1kolu u Klosterbrucku i Tehni\xc4\x8dku vojnu akademiju u Be\xc4\x8du. Od 1872. sa \xc4\x8dinom poru\xc4\x8dnika slu\xc5\xbei u 3. pukovniji nakon \xc4\x8dega od 1876. poha\xc4\x91a Vojnu akademiju (Kriegschule) u Be\xc4\x8du koju zavr\xc5\xa1ava sa odli\xc4\x8dnim uspjehom. Nakon zavr\xc5\xa1etka akademije u studenom 1879. promaknut je u satnika._NEWLINE_Godine 1882. sudjeluje u gu\xc5\xa1enju pobune u Krivo\xc5\xa1ju u ju\xc5\xbenoj Dalmaciji za \xc5\xa1to je primio i odlikovanje od samog cara. U svibnju 1890. promaknut je u bojnika, dok je u studenom 1896. unaprije\xc4\x91en u \xc4\x8din pukovnika. U o\xc5\xbeujku 1898. postaje zapovjednikom 23. pje\xc5\xa1a\xc4\x8dke pukovnije koja ubrzo postaje jedna od najboljih u Be\xc4\x8du. K\xc3\xb6vess je ve\xc4\x87 tada bio jedan od poznatijih austrougarskih \xc4\x8dasnika u Be\xc4\x8du. Ne samo \xc5\xa1to je bio po godinama najmla\xc4\x91i \xc4\x8dasnik sa \xc4\x8dinom pukovnika, ve\xc4\x87 je bio i jedan od rijetkih \xc4\x8dasnika protestanata u dominantnom rimokatoli\xc4\x8dkom \xc4\x8dasni\xc4\x8dkom okru\xc5\xbeju. Zbog psorijaze od koje je bolovao bilo mu je dopu\xc5\xa1teno da ne nosi bradu \xc5\xa1to ga je \xc4\x8dinilo jo\xc5\xa1 mla\xc4\x91im nego \xc5\xa1to je to uistinu i bio._NEWLINE_U studenom 1902. promaknut je u \xc4\x8din general bojnika, te postaje zapovjednikom 15. pje\xc5\xa1a\xc4\x8dke brigade kojom zapovijeda do studenog 1906. kada dobiva zapovjedni\xc5\xa1tvo nad 8. pje\xc5\xa1a\xc4\x8dkom divizijom smje\xc5\xa1tenom u Innsbrucku. U svibnju 1907. unaprije\xc4\x91en je u podmar\xc5\xa1ala, dok u kolovozu 1911. postaje zapovjednikom XII. korpusa sa sjedi\xc5\xa1tem u Hermannstadtu. U studenom te iste godine promaknut je u generala pje\xc5\xa1a\xc5\xa1tva. _NEWLINE_U kolovozu 1912. Kovess je u Hermannstadtu bio nazo\xc4\x8dan prelasku 400 rimokatolika na protestantizam. Navedeno je izazvalo u be\xc4\x8dkim katoli\xc4\x8dkim krugovima golemi skandal. K\xc3\xb6vessu je zamjerena umije\xc5\xa1anost u navedeni doga\xc4\x91aj, te se \xc4\x8dak tra\xc5\xbeilo da bude prijevremeno umirovljen, \xc5\xa1to se ipak nije dogodilo.\n_START_SECTION_\nPrvi svjetski rat\n_START_PARAGRAPH_\nPo\xc4\x8detak Prvog svjetskog rata K\xc3\xb6vess je do\xc4\x8dekao na mjestu zapovjednika XII. korpusa u Hermannstadtu. K\xc3\xb6vess je na po\xc4\x8detku rata od svih zapovjednika korpusa austrougarske vojske bio najstariji po godinama. Zapovijedaju\xc4\x87i XII. korpusom sudjeluje u Galicijskoj bitci u kojoj zapovijeda i Armijskom grupom K\xc3\xb6vess koja se, osim XII. korpusa, sastojala i od jedinica 2. armije koje su sa Balkanskog boji\xc5\xa1ta pristigle na Isto\xc4\x8dno. Nakon \xc5\xa1to je na Isto\xc4\x8dno boji\xc5\xa1te pristiglo zapovjedni\xc5\xa1tvo 2. armije K\xc3\xb6vess je nastavio zapovijedati samo XII. korpusom. U Galicijskoj bitci K\xc3\xb6vessov XII. korpus je pretrpio te\xc5\xa1ke gubitke._NEWLINE_Po\xc4\x8detkom 1915. XII. korpus je znatno oja\xc4\x8dan, te je pod K\xc3\xb6vessovim zapovjedni\xc5\xa1tvom ponovno formirana Armijska grupa K\xc3\xb6vess. Zapovijedaju\xc4\x87i navedenom armijskom grupom K\xc3\xb6vess sudjeluje u ofenzivi Gorlice-Tarnow u kojoj prodire do Visle i zauzima Ivangorod._NEWLINE_U rujnu 1915. K\xc3\xb6vess postaje zapovjednikom 3. armije. Zapovijedaju\xc4\x87i navedenom armijom u sastavu Grupe armija Mackensen sudjeluje u invaziji na Srbiju. U navedenom napadu K\xc3\xb6vess 9. listopada 1915. zauzima Beograd, te prodire i zauzima cijelu Srbiju. Nakon toga premje\xc5\xa1ten je u Sarajevo kako bi zapovijedao napadom na planinu Lov\xc4\x87en. Uspje\xc5\xa1nim napadom zauzima navedenu planinu, nakon \xc4\x8dega njegove jedinice okupiraju cijelu Crnu Goru. Idu\xc4\x87ih tjedana K\xc3\xb6vess prodire u Albaniju, te zauzima luke Skadar i Dra\xc4\x8d. U sije\xc4\x8dnju 1916. imenovan je vojnim guvernerom Albanije, dok je u o\xc5\xbeujku promaknut u general pukovnika._NEWLINE_Istodobno sa promaknu\xc4\x87em, u o\xc5\xbeujku 1916. K\xc3\xb6vess je sa 3. armijom premje\xc5\xa1ten na Talijansko boji\xc5\xa1te. Na navedenom boji\xc5\xa1tu K\xc3\xb6vess sudjeluje u Tirolskoj ofenzivi kojom se poku\xc5\xa1alo Italiju  izbaciti iz rata. U po\xc4\x8detku ofenziva je krenula uspje\xc5\xa1no, ali je ubrzo morala biti zaustavljena zbog Brusilovljeve ofenzive na Isto\xc4\x8dnom boji\xc5\xa1tu. Zbog navedene ofenzive K\xc3\xb6vess je zajedno sa 3. armijom ponovno premje\xc5\xa1ten na Isto\xc4\x8dno boji\xc5\xa1te. U listopadu 1916. K\xc3\xb6vess preuzima zapovjedni\xc5\xa1tvo nad 7. armijom sa kojom poku\xc5\xa1ava zaustaviti ruski prodor u Ma\xc4\x91arsku._NEWLINE__NEWLINE_U ljeto 1917. nakon zaustavljanja Kerenskijeve ofenzive K\xc3\xb6vess zajedno sa 7. armijom kre\xc4\x87e u protunapad, razbija ruske snage, te osloba\xc4\x91a Bukovinu i njen glavni grad Czernowitz. Za navedeni uspjeh K\xc3\xb6vess je prilikom posjete cara Karla Czernowitzu 6. kolovoza 1917. promaknut u feldmar\xc5\xa1ala. Tako\xc4\x91er, odlikovan je ordenom vojnog reda Marije Terezije, te je uzdignut u baruna._NEWLINE_ _NEWLINE_U sije\xc4\x8dnju 1918. K\xc3\xb6vess postaje zapovjednikom Grupe armija K\xc3\xb6vess. Navedena grupa armija je me\xc4\x91utim, nakon potpisivanja Brest-Litovskog mira, u travnju raspu\xc5\xa1tena. Nakon toga K\xc3\xb6vess je protivno svojoj volji upu\xc4\x87en na odmor, da bi mu u rujnu bilo povjereno zapovjedni\xc5\xa1tvo nad novom grupom armija nazvanom njegovim imenom koja je formirana na Balkanu sa zadatkom da nakon kapitulacije Bugarske zaustavi napredovanje saveznika prema austrougarskim granicama. K\xc3\xb6vess nije mogao ni\xc5\xa1ta u\xc4\x8diniti osim da evakuira okupirana podru\xc4\x8dja, te pripremi obranu na Savi i Dunavu. K\xc3\xb6vess je odlukom cara Karla pred sam kraj rata 1. studenog 1918. imenovan vrhovnim zapovjednikom austrougarske vojske. Du\xc5\xbenost je preuzeo u uvjetima raspada monarhije 11. studenog, te je istu obna\xc5\xa1ao 20. prosinca 1918. godine.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata K\xc3\xb6vess se umirovio, te je mirno \xc5\xbeivio u Be\xc4\x8du. Bio je aktivan u veteranskim udrugama, te je bio predsjednikom udruge nositelja ordena vojnog reda Marije Terezije._NEWLINE_Hermann K\xc3\xb6vess preminuo je 22. rujna 1924. godine u 70. godini \xc5\xbeivota u Be\xc4\x8du. Prire\xc4\x91en mu je sve\xc4\x8dani pogreb u Be\xc4\x8du nakon \xc4\x8dega su mu posmrtni ostaci prenijeti u Budimpe\xc5\xa1tu. Od 1892. bio je o\xc5\xbeenjen Eugenijom Hye von Glunek sa kojom je imao tri sina od kojih je najstariji poginuo na po\xc4\x8detku Prvog svjetskog rata.'